René Lacoste

Jean René Lacoste a l'era nassù a Paris ai 2 ëd luj dël 1904 e a l'é mòrt a Saint Jean De Luz ai 12 d'otóber dël 1996.
A l'é stàit un tenista, në stilista e 'n comersant fransèis; già da giugador ij sò tifos a l'han daje lë stranòm ëd cocodril e cost animal a l'é peui dventà famos coma sìmbol ëd la marca 'd pòlo e majëtte anventà da Lacoste dël 1933.

Ansema a Jacques Brugnon, Henri Cochet e Jean Borotra a l'ha formà la squadra dij "quatr moscadié" che a l'ha gavà la Copa Davis a jë Stat Unì dël 1924 e a l'é peui confermasse an costa competission fin-a al 1929. 

Ëdcò da sol Lacoste a l'ha otnù 'd bon arzultà: an efet a l'ha vagnà doe vire 'l Torneo 'd Wimbledon (1925 e 1928), tre vire 'l Roland Garros (1925, 1927 e 1929) e doe edission dij US Open (1926 e 1928). A l'ha peui giutà la Fransa a vagné torna la Copa Davis dël 1931 e dël 1932. N'ani dòp a l'é artirasse dal professionism e a l'ha fondà con sò amis André Gillier na marca d'abijament con sò nòm.

Dzortut mersì a soe pòlo Lacoste a l'é dventà rìch e popolar: ël cocodril, sò stranòm, a l'é dventà 'l sìmbol ëd soa marca d'abijament. A smija che cost ëstranòm a sia nàit dòp na gara 'd Copa Davis contra l'Australia quandi Lacoste a l'ha ciamà coma premi për la vitòria na borsa fàita con la pel ëd cocodril. An pòchi ani la Lacoste a l'é slargasse a vàire spòrt ëdcò mersì al fàit che la fomna 'd René a l'era na giugadris ëd gòlf.
Dal 1967 Lacoste a l'é mudasse a Saint Jean de Luz, andoa a l'ha guidà soa asienda fin-a a l'ùltim di 'd soa vita.

Lacoste, René